b'\n_START_ARTICLE_\nIetis\n_START_PARAGRAPH_\nIetis (angl. spear, vok. Speer, rus. \xd0\xba\xd0\xbe\xd0\xbf\xd1\x8c\xd0\xb5)\xc2\xa0\xe2\x80\x93 ilgakotis (nuo 1,5 iki 6\xc2\xa0m ilgio) duriamasis ginklas, paprastai sudarytas i\xc5\xa1 medinio ilgo koto su antgaliu (ietigaliu), naudotas med\xc5\xbeiokl\xc4\x97je ir kautyn\xc4\x97se (kaip kirstyni\xc5\xb3 ar svaidomasis ginklas). Papras\xc4\x8diausiais atvejais ieties ietigalis yra ne antgalis, o tiesiog smailus galas. Tai vienas senovi\xc5\xa1kiausi\xc5\xb3 ginkl\xc5\xb3, j\xc5\xb3 liku\xc4\x8diai aptinkami itin sen\xc5\xb3 stovyklavie\xc4\x8di\xc5\xb3 kasin\xc4\x97jimuose.\n_START_SECTION_\nIetigalis\n_START_PARAGRAPH_\nKaunamasis ieties galas b\xc5\xabna smailus ir vadinamas ietigaliu.\n_START_SECTION_\nMedinis ietigalis\n_START_PARAGRAPH_\nPapras\xc4\x8diausias ietigalis yra nusmailintas ieties galas, tokio smailumo, kad smigt\xc5\xb3 \xc4\xaf auk\xc4\x85. Tropiniuose kra\xc5\xa1tuose papras\xc4\x8diausios ir pigiausios ietys be antgali\xc5\xb3 b\xc5\xabdavo bambukin\xc4\x97s ietys, kuri\xc5\xb3 ietigalis buvo istri\xc5\xbeai nupjautas kotas. Kitas primityvi\xc5\xb3 ie\xc4\x8di\xc5\xb3 variantas\xc2\xa0\xe2\x80\x93 tvirtas medin\xc4\x97 kartis, kurios vienas galas nusmailintas ir apdegintas (tinkamas apdeginimas kiek sutvirtina medien\xc4\x85). Tokias ietis naudodavo pirmyk\xc5\xa1\xc4\x8diai ugn\xc4\xaf \xc5\xbeinantys med\xc5\xbeiotojai, valstie\xc4\x8diai sukil\xc4\x97liai ir pan.\n_START_SECTION_\nAkmeniniai antgaliai\n_START_PARAGRAPH_\nSenovi\xc5\xa1kiausi ie\xc4\x8di\xc5\xb3 antgaliai b\xc5\xabdavo akmeniniai, pvz., pagaminti i\xc5\xa1 toki\xc5\xb3 mineral\xc5\xb3 kaip titnagas, obsidianas ir pan. Akmeniniai ietigaliai b\xc5\xabdavo trikampio ar smailaus lapo formos, \xc4\xafsprausti skeltame kote, apri\xc5\xa1ti plau\xc5\xa1ais ar odiniais dir\xc5\xbeeliais, priklijuoti derva. Tokie antgaliai tur\xc4\x97davo tiek smaigal\xc4\xaf, tiek a\xc5\xa1menis._NEWLINE_Akmeniniai ietigaliai gal\xc4\x97davo b\xc5\xabti itin a\xc5\xa1tr\xc5\xabs (pvz., titnaginiai), bet nuo sm\xc5\xabgio \xc4\xaf akmen\xc4\xaf sudu\xc5\xbedavo ar bent smarkiai at\xc5\xa1ipdavo.\n_START_SECTION_\nKauliniai antgaliai\n_START_PARAGRAPH_\nKita senovi\xc5\xa1k\xc5\xb3 ie\xc4\x8di\xc5\xb3 antgali\xc5\xb3 med\xc5\xbeiaga\xc2\xa0\xe2\x80\x93 kaulas (arba ragas). B\xc5\xabdavo naudojami ir grynai duriamieji kauliniai antgaliai (pikos tipo).\n_START_SECTION_\nIeties kotas\n_START_PARAGRAPH_\nIeties kotas paprastai medinis. Vienas populiariausi\xc5\xb3 med\xc5\xbei\xc5\xb3 ietims Europoje buvo uosis. Tropikuose da\xc5\xbenai naudojo bambukines ietis._NEWLINE__NEWLINE_V\xc4\x97lyvaisiais viduram\xc5\xbeiais gamino turnyrines ietis tu\xc5\xa1\xc4\x8diaviduriais kotais. Nuo itin stipraus sm\xc5\xabgio tokios ietys subirdavo \xc4\xaf gabalus, kas apsaugodavo ietimis vienas kit\xc4\x85 taranuojan\xc4\x8dius raitus riterius ir efektingai atrodydavo turnyruose. Kitas pana\xc5\xa1us vizualus turnyr\xc5\xb3 elementas buvo spyruokliniai skydai \xc5\xa0ie skydai specialiu spyruokliniu \xc4\xaftaisu b\xc5\xabdavo pritvirtinami prie turnyrini\xc5\xb3 riterio \xc5\xa1arv\xc5\xb3, ir prie\xc5\xa1ininkui ietimi pataikius \xc4\xaf t\xc4\x85 skyd\xc4\x85 spyruokl\xc4\x97s mestas skydas nuskriedavo \xc4\xaf \xc5\xa1on\xc4\x85._NEWLINE_Retkar\xc4\x8diais naudodavo ir metalinius kotus. Tai labiau b\xc5\xabdinga kai kurioms svaidomoms akstims ir kirstyni\xc5\xb3 ietims.\n_START_SECTION_\nIeties palikuonys\n_START_PARAGRAPH_\nIetims giminingi ginklai yra alebardos, naginatos ir pana\xc5\xa1\xc5\xabs ilgako\xc4\x8diai kirstyni\xc5\xb3 ginklai, pasi\xc5\xbeymintys tuo, kad j\xc5\xb3 antgaliai sud\xc4\x97tingi (turi daugiau smaigali\xc5\xb3, a\xc5\xa1men\xc5\xb3, kabli\xc5\xb3), masyvesni._NEWLINE__NEWLINE_Svaidom\xc5\xb3j\xc5\xb3 ie\xc4\x8di\xc5\xb3 (aks\xc4\x8di\xc5\xb3) giminai\xc4\x8diai\xc2\xa0\xe2\x80\x93 lank\xc5\xb3 ir arbalet\xc5\xb3 str\xc4\x97l\xc4\x97s.'